CELEX: 32020D2239
Language: el
Date: 2020-12-23 00:00:00
Title: Εκτελεστική απόφαση (ΕΕ) 2020/2239 της Επιτροπής της 23ης Δεκεμβρίου 2020 για την παράταση του μέτρου που έλαβε η Υπηρεσία Υγείας και Ασφάλειας του Ηνωμένου Βασιλείου με το οποίο επιτρέπεται η διάθεση στην αγορά και η χρήση προϊόντων απολύμανσης χεριών με βάση το συνιστώμενο από τον ΠΟΥ σκεύασμα 2, σύμφωνα με τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου (Το κείμενο στην αγγλική γλώσσα είναι το μόνο αυθεντικό)

28.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 436/32
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/2239 ΤΗΣ ΕΠΙΤΡΟΠΗΣ
         της 23ης Δεκεμβρίου 2020
         για την παράταση του μέτρου που έλαβε η Υπηρεσία Υγείας και Ασφάλειας του Ηνωμένου Βασιλείου με το οποίο επιτρέπεται η διάθεση στην αγορά και η χρήση προϊόντων απολύμανσης χεριών με βάση το συνιστώμενο από τον ΠΟΥ σκεύασμα 2, σύμφωνα με τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 55 παράγραφος 1 τρίτο εδάφιο, σε συνδυασμό με το άρθρο 131 της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (2),
         Εκτιμώντας τα ακόλουθα:
         
                     (1)
                  
                  
                     Στις 30 Μαρτίου 2020, η Υπηρεσία Υγείας και Ασφάλειας του Ηνωμένου Βασιλείου (στο εξής: αρμόδια αρχή) εξέδωσε, σύμφωνα με το άρθρο 55 παράγραφος 1 πρώτο εδάφιο του κανονισμού (ΕΕ) αριθ. 528/2012, απόφαση να επιτραπεί η διάθεση στην αγορά και η χρήση προϊόντων απολύμανσης χεριών με βάση το σκεύασμα 2 που συνιστά ο Παγκόσμιος Οργανισμός Υγείας (στο εξής: ΠΟΥ), για περίοδο διάρκειας έως τις 25 Σεπτεμβρίου 2020 (στο εξής: μέτρο). Η αρμόδια αρχή γνωστοποίησε στην Επιτροπή και στις αρμόδιες αρχές των λοιπών κρατών μελών το μέτρο και τους λόγους που το υπαγόρευσαν, σύμφωνα με το άρθρο 55 παράγραφος 1 δεύτερο εδάφιο του εν λόγω κανονισμού.
                  
               
                     (2)
                  
                  
                     Σύμφωνα με τις πληροφορίες που παρασχέθηκαν από την αρμόδια αρχή, το μέτρο ήταν αναγκαίο για την προστασία της δημόσιας υγείας. Στις 11 Μαρτίου 2020 ο ΠΟΥ κήρυξε πανδημία της νόσου από κορονοϊό (COVID-19). Η κυβέρνηση του Ηνωμένου Βασιλείου χαρακτήρισε τον κίνδυνο για το Ηνωμένο Βασίλειο «υψηλό» και, στις 23 Μαρτίου 2020, τέθηκαν σε ισχύ περιοριστικά μέτρα. Η χρήση αλκοολούχων απολυμαντικών χεριών συνιστάται από τον ΠΟΥ ως προληπτικό μέτρο κατά της εξάπλωσης της COVID-19, ως εναλλακτική επιλογή αντί του πλυσίματος των χεριών με σαπούνι και νερό.
                  
               
                     (3)
                  
                  
                     Η δραστική ουσία που περιέχουν τα απολυμαντικά με βάση το σκεύασμα 2 που συνιστάται από τον ΠΟΥ είναι η προπαν-2-όλη. Η προπαν-2-όλη έχει εγκριθεί για τη χρήση σε βιοκτόνα του τύπου προϊόντων 1 (υγιεινή του ανθρώπου), όπως ορίζονται στο παράρτημα V του κανονισμού (ΕΕ) αριθ. 528/2012.
                  
               
                     (4)
                  
                  
                     Από την έξαρση της πανδημίας COVID-19 τα απολυμαντικά χεριών βρίσκονται σε εξαιρετικά υψηλή ζήτηση στο Ηνωμένο Βασίλειο, γεγονός που οδήγησε σε πρωτοφανείς ελλείψεις στον εφοδιασμό ως προς τα εν λόγω προϊόντα. Πριν από το μέτρο, υπήρχαν μόνο 6 απολυμαντικά χεριών που είχαν εγκριθεί στο Ηνωμένο Βασίλειο βάσει του κανονισμού (ΕΕ) αριθ. 528/2012. Η COVID-19 συνιστά σοβαρή απειλή για τη δημόσια υγεία στο Ηνωμένο Βασίλειο και πρόσθετα απολυμαντικά χεριών είναι ζωτικής σημασίας για τον έλεγχο της εξάπλωσής της.
                  
               
                     (5)
                  
                  
                     Σύμφωνα με τους όρους που καθορίζονται στο μέτρο, οι εταιρείες που προτίθενται να διαθέσουν στην αγορά τα εν λόγω προϊόντα πρέπει να απευθύνουν κοινοποίηση στην αρμόδια αρχή, η οποία θα αποφασίσει εάν θα αποδεχθεί την κοινοποίηση και θα χορηγήσει άδεια για τη διάθεση των προϊόντων στην αγορά.
                  
               
                     (6)
                  
                  
                     Στις 24 Ιουνίου 2020 η Επιτροπή έλαβε από την αρμόδια αρχή αιτιολογημένη αίτηση για παράταση του μέτρου, σύμφωνα με το άρθρο 55 παράγραφος 1 τρίτο εδάφιο του κανονισμού (ΕΕ) αριθ. 528/2012, η οποία συμπληρώθηκε με πρόσθετες πληροφορίες που υπέβαλε η αρμόδια αρχή στις 3 Σεπτεμβρίου 2020. Η αιτιολογημένη αίτηση υποβλήθηκε με βάση ανησυχίες ότι η δημόσια υγεία ενδέχεται να τεθεί σε κίνδυνο από τη νόσο COVID-19 και μετά τις 25 Σεπτεμβρίου 2020 και λαμβάνοντας υπόψη ότι η έγκριση της κυκλοφορίας πρόσθετων απολυμαντικών χεριών στην αγορά είναι ζωτικής σημασίας για τον περιορισμό του κινδύνου που ενέχει η COVID-19.
                  
               
                     (7)
                  
                  
                     Σύμφωνα με την αρμόδια αρχή, αναμένεται περαιτέρω αύξηση της ζήτησης απολυμαντικών χεριών μετά τη χαλάρωση των μέτρων περιορισμού της κυκλοφορίας και την επιστροφή των πολιτών στην εργασία και στην κυκλοφορία τους σε δημόσιους χώρους. Η παράταση του μέτρου είναι αναγκαία ενόψει της αναμενόμενης αύξησης της ζήτησης. Η παράταση θα αποτελέσει επίσης μέρος των μέτρων ετοιμότητας του Ηνωμένου Βασιλείου για ένα ενδεχόμενο δεύτερο κύμα της COVID-19.
                  
               
                     (8)
                  
                  
                     Επιπλέον, όπως δήλωσε η αρμόδια αρχή, η επέκταση του μέτρου θα συμβάλει στην ανακούφιση της πίεσης που ασκείται στη ζήτηση σε άλλες αλκοόλες που χρησιμοποιούνται σε απολυμαντικά χεριών, ιδίως στην αιθανόλη, η οποία κατά τη διάρκεια της πανδημίας COVID-19 διοχετεύθηκε από άλλες χρήσεις (όπως η βιομηχανία τροφίμων, η ιατρική, η παραγωγή τυπογραφικής μελάνης).
                  
               
                     (9)
                  
                  
                     Η αρμόδια αρχή ενθάρρυνε όλες τις εταιρείες των οποίων κοινοποίηση είχε γίνει δεκτή στο πλαίσιο του μέτρου να ζητήσουν κανονική αδειοδότηση προϊόντος το συντομότερο δυνατόν, προκειμένου να ελαχιστοποιηθούν τα κενά στη διάθεση των προϊόντων στην αγορά. Ωστόσο, μέχρι σήμερα η αρμόδια αρχή δεν έχει λάβει νέες αιτήσεις για κανονική αδειοδότηση προϊόντος.
                  
               
                     (10)
                  
                  
                     Δεδομένου ότι η COVID-19 εξακολουθεί να αποτελεί κίνδυνο για τη δημόσια υγεία και ο κίνδυνος αυτός δεν μπορεί να περιοριστεί επαρκώς στο Ηνωμένο Βασίλειο εάν δεν επιτραπεί η κυκλοφορία πρόσθετων απολυμαντικών χεριών στην αγορά, είναι σκόπιμο να επιτραπεί στην αρμόδια αρχή να παρατείνει το μέτρο.
                  
               
                     (11)
                  
                  
                     Δεδομένου ότι το μέτρο έληξε στις 26 Σεπτεμβρίου 2020, η παρούσα απόφαση θα πρέπει να έχει αναδρομική ισχύ.
                  
               
                     (12)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής βιοκτόνων,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Υπηρεσία Υγείας και Ασφάλειας του Ηνωμένου Βασιλείου μπορεί να παρατείνει την άδεια για τη διάθεση στην αγορά και τη χρήση απολυμαντικών χεριών με βάση το σκεύασμα 2 που συνιστάται από τον Παγκόσμιο Οργανισμό Υγείας (ΠΟΥ) έως τη λήξη της μεταβατικής περιόδου που αναφέρεται στη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας ή έως τις 30 Μαρτίου 2022, ανάλογα με το ποια ημερομηνία είναι προγενέστερη.
            Ωστόσο, ως προς τη Βόρεια Ιρλανδία, μπορεί να παρατείνει την εν λόγω άδεια έως τις 30 Μαρτίου 2022.
         
         
            Άρθρο 2
            Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
            Εφαρμόζεται από τις 26 Σεπτεμβρίου 2020.
         
         
            Βρυξέλλες, 23 Δεκεμβρίου 2020.
            
               
                  Για την Επιτροπή
               
               Stella KYRIAKIDES
               
                  Μέλος της Επιτροπής
               
            
         
         
            (1)  ΕΕ L 167 της 27.6.2012, σ. 1.
         
            (2)  ΕΕ L 29 της 31.1.2020, σ. 7.